Neꞌ rùkù nga gisîj gahuin daranꞌ nej nânj,
ni̱ José ꞌna̱ꞌ yumanꞌ Arimetea,
huin ꞌngo̱ nej sí gaꞌnaꞌ gahuin chru̱n riñan Ma̱ꞌan Jesús,
ni̱ gaꞌanj huì sôꞌ riñan Pilato dadinꞌ yuꞌhuiꞌ sôꞌ niꞌin sôꞌ nej judío,
ni̱ gaꞌmin àko sôꞌ riñan Pilato si ga̱ra̱n yina Pilato ni̱ ginikaj sôꞌ nneè kú Ma̱ꞌan Jesús gaꞌanj sôꞌ;
huê danj ni̱ garânj yina Pilato ni̱ nagaꞌhuiꞌ sôꞌ nneè kú Ma̱ꞌan Jesús.
Hiôꞌ ni̱ gaꞌnaꞌ sôꞌ,
ni̱ ganakaj sôꞌ nneè kú Ma̱ꞌan Jesús ni̱ gaꞌanj sôꞌ.
Ni̱ huê danj na̱nj gaꞌnaꞌ Nicodemo,
sí gaꞌanj giniꞌhiaj neꞌ niìn ñan gane Ma̱ꞌan Jesús,
ni̱ gaꞌnaꞌ sôꞌ ni̱ ni̱ka̱j sôꞌ daꞌnga ꞌngo̱ si ko̱ chi̱ꞌ kilu sikí gùꞌnàj mirra ni̱ ganachej duguiꞌij nga sa gùꞌnàj áloes.
Ganakaj nej sôꞌ,
nneè kú Ma̱ꞌan Jesús ni̱ duriꞌñânj nej sôꞌ atsìj i ni̱ gachrîj nej sôꞌ sa gï̀nꞌ dàj a nneè kú Ma̱ꞌan Jesús,
dadinꞌ huê danj hua chrej ni̱ka̱j nej judío nga gachinꞌ nej sôꞌ nîman.
Ni̱ ñan dunikòꞌ rùgùtsì nej sij Ma̱ꞌan Jesús,
nngaj nìchrùnꞌ ñan màn chrun gahiu chruj tsìꞌi,
ni̱ hiuj dânj nun ꞌngo̱ hiuꞌuj nàkà gàꞌ hua̱ yu̱gui ni̱ gàꞌ si ꞌngo̱ nîman nun ga̱chi̱nꞌ nej sij ruhuâ hiuꞌuj dânj.
Ni̱ hiuj dânj gachinꞌ nej sij nneè kú Ma̱ꞌan Jesús,
dadinꞌ nu̱n nìchrùnꞌ hiuꞌuj u hiuj dânj ni̱ gàꞌ doj gàyìꞌì gui ganarânj ruhuâ nej sí judío.
Ni̱ nga nï̀nꞌ hua ru̱mi̱nꞌ nga gàràngàꞌ gui gu̱dûngu,
ni̱ gaꞌanj María Magdalena ñan gachinꞌ nej sij nneè kú Ma̱ꞌan Jesús;
ni̱ giniꞌin si gàꞌ giyîꞌnej hiëj garán duꞌhua hiuꞌuj dânj.
Hiôꞌ ni̱ gunan gaꞌan ñan nne Simón ngà aꞌngô sôꞌ gaꞌnaꞌ ga̱huin chru̱n riñan Ma̱ꞌan Jesús,
sí ꞌì ruhuâ Jesús niꞌin,
ni̱ gata gunïn nguèj sôꞌ:
—Giri nej guiì ruhuâ hiuꞌuj ñan gachinꞌ ninj Ma̱ꞌan Jesús ni̱ ni̱ka̱j ninj gaꞌanj ninj,
ni̱ nun niꞌînꞌ dànèꞌ nikaj ninj gaꞌanj ninj gàꞌ mánj.
Huê danj ni̱ gaꞌanj Pedro ngà aꞌngô sí gaꞌnaꞌ ga̱huin chru̱un ñan gachinꞌ nej sij Ma̱ꞌan Jesús.
Ni̱ guñan chre gunânj nguèj sij gaꞌanj nguèj sij;
sani̱ gunânj hio aꞌngô sí gaꞌnaꞌ ga̱huin chru̱n riñan Ma̱ꞌan Jesús gaꞌanj sôꞌ neꞌ ña̱n doj riñan Pedro,
ni̱ gàꞌ si̱nï̱n sôꞌ guchiꞌ ñan gachinꞌ nej sij Ma̱ꞌan Jesús.
Ni̱ guduguaꞌ sôꞌ ma̱ꞌan sôꞌ ni̱ giniꞌhiaj sôꞌ ruhuâ hiuꞌuj dânj,
sani̱ man atsîj garán nej sij nneè kú Ma̱ꞌan Jesús tá giniꞌin sôꞌ,
sani̱ nun ga̱tu̱ sôꞌ ruhuâ hiuꞌuj dânj.
Ni̱ neꞌ rùkù doj ni̱ guchiꞌ Pedro rukû sí nânj,
ni̱ gatûj sôꞌ ruhuâ hiuꞌuj ñan gachinꞌ nej sij Ma̱ꞌan Jesús,
ni̱ giniꞌin sôꞌ si man atsîj nadutâj ñan giranꞌ yiꞌìi ngaj hiuj dânj,
huê danj na̱nj giniꞌin sôꞌ atsîj,
gudutâj nej sij ahui Ma̱ꞌan Jesús,
sani̱ nitaj si nngaj nùguànꞌàn nguèj atsîj dânj,
sani̱ hua̱ narumin ngue nngaj anêj ngue.
Hiôꞌ ni̱ gatûj aꞌngô sí gaꞌnaꞌ ga̱huin chru̱n riñan Ma̱ꞌan Jesús,
sí guyumân si̱nï̱n hiuj dânj ruhuâ hiuꞌuj ñan gachinꞌ nej sij Ma̱ꞌan Jesús;
ni̱ giniꞌin sôꞌ ni̱ guyumân ruhuâ sôꞌ.
Dadinꞌ hua̱ nun ga̱ra̱n dangaꞌ ruhuâ nej sij dàj taj riñan ñanj si-nùguànꞌ Ma̱ꞌan Ñaꞌanj an,
si ña̱ꞌa̱n ni̱ña̱n huaj si gànàꞌnï̀nj Ma̱ꞌan Jesús siganï̂nj nej nîman.
Ni̱ nanꞌ nguèj sí gaꞌnaꞌ ga̱huin chru̱un ñan màn nej sôꞌ ni̱ka̱j duguiꞌ ngà nguèj sôꞌ.
Ni̱ dugueꞌe María nikïnj nìchrùnꞌ neꞌ ye̱ꞌ ñan gachinꞌ nej sij Ma̱ꞌan Jesús;
ni̱ nga nï̀nꞌ dugueꞌe nikïnj,
ni̱ guduguaꞌaj ma̱ꞌan ni̱ giniꞌhia ruhuâ hiuꞌuj ñan gachinꞌ nej sij Ma̱ꞌan Jesús;
ni̱ giniꞌin nne huìj ángel ñan gingaj nneè kú Ma̱ꞌan Jesús ni̱ nu̱n nguèj ángel dânj atsîj gàtsìi,
ni̱ ꞌngo̱ ángel dânj nne neꞌ gingaj ahui Ma̱ꞌan Jesús ni̱ aꞌngô ángel dânj nne ñan gingaj dakó Ma̱ꞌan Jesús.
Ni̱ gataj nguèj ángel dânj:
—Nùnj huin saj ni̱ dugueꞌê rèꞌ ràꞌaj yu̱guej.
Ni̱ gata gu̱nïn nguèj ángel dânj:
—Dugueꞌé dadinꞌ ni̱ka̱j ninj gaꞌanj ninj si-Señoj,
ni̱ nun niꞌín dànèꞌ ni̱ka̱j ninj gaꞌanj ninj mánj.
Nga gisîj gata nej nuguanꞌ nânj,
ni̱ nanikàj rùkuj ni̱ giniꞌhiaj ñunj,
ni̱ giniꞌin nikïnꞌ Ma̱ꞌan Jesús hiuj nânj;
sani̱ nun ga̱na̱ni̱ꞌin si Ma̱ꞌan Jesús huin sa ni̱kï̱nꞌ hiuj dânj.
Ni̱ gataj Ma̱ꞌan Jesús gu̱nïn siyànà dânj:
—Nùnj huin saj ni̱ dugueꞌêꞌ ràꞌaj,
ahuin si nanaꞌhuîꞌ ràꞌaj.
Sani̱ ganï̂n ruhuâ siyànà dânj,
si do̱ꞌ sí dugumîn nej chrun ahiu chruj tsìꞌi huin sí ni̱kï̱nꞌ gaꞌmin nngaj,
ni̱ gata gu̱nïn sôꞌ:
—Yu̱guej,
si sòꞌ ni̱ka̱j gaꞌanj si-Señoj,
ni̱ gataj sòꞌ dànèꞌ gaꞌanj gùtàꞌ,
ni̱ ginikâ gàꞌàn nneè kú Ma̱ꞌan na̱nj ánj.
Hiôꞌ ni̱ gataj Ma̱ꞌan Jesús:
—María.
Ni̱ nanikàj María ni̱ gata:
—Raboni.
—Nuguanꞌ nan ruhuaj ga̱ta,
maestrûj.
Ni̱ gataj Ma̱ꞌan Jesús:
—Si gaganꞌ raꞌâꞌ ñùnj,
dadinꞌ hua̱ nun gànàhuì gàꞌàn ñan nne Ma̱ꞌan Rê gàꞌ mánj;
sani̱ ga̱ꞌa̱njꞌ ñan nne nej dinï̂n,
ni̱ gànàtàꞌ gu̱nïn nej sij:
Si gàꞌàn ñan nne Ma̱ꞌan Rê ni̱ ñan nne Ma̱ꞌan Rêj nej suj,
Ma̱ꞌan sa huin Daꞌân ni̱ Ma̱ꞌan sa huin Daꞌanj nej suj.
Huê danj ni̱ gaꞌanj gànàtàꞌ María Magdalena riñan aꞌngô nej sôꞌ gaꞌnaꞌ ga̱huin chru̱un si giniꞌin Ma̱ꞌan Señor Jesús,
ni̱ ganataj si huê Ma̱ꞌan Jesús huin sa gataj nej nuguanꞌ nânj gunïn.